לא מעט גבות הורמו לנוכח החלטתו של פפ גווארדיולה לעזוב את ברצלונה. ככלות הכל, למרות חוסר ההצלחה היחסי בעונה הנוכחית, עדיין מדובר בקבוצה המצליחה ביותר בשנים האחרונות ובמאמן המעוטר ביותר.
על פי הדיווחים בספרד, מספר סיבות הביאו לכך שגווארדיולה החליט לעזוב. הראשונה היא השחיקה שהרגיש במהלך העונה האחרונה, בה איבדה בארסה את אליפות ספרד ואת הכתר האירופי.
"צצו חיכוכים בין פפ לחלק משחקניו"
של שחקניו בשנים האחרונו, מרגיש שהאווירה כבר אינה כתמול שלשום. הוא אינו מרגיש יותר שהוא מעלה את המוטיבציה של השחקנים בחדר ההלבשה כפי שעשה בשנים הקודמות וכפי שהיה מעוניין להמשיך לעשות.
על פי הדיווח בעיתון "אל מונדו דפורטיבו" האווירה החיובית ששררה בעבר בחדר ההלבשה של ברצלונה השתנתה בחודשים האחרונים, עד כדי כך שצצו חיכוכים בין גווארדיולה לחלק משחקניו. הכוונה היא ככל הנראה בין היתר לג'רארד פיקה, אותו אף הושיב ביציע במספר משחקים.
בנוסף, אחרי ההצלחה הגדולה בשנים האחרונות גווארדיולה מעוניין באווירה חדשה ואתגרים חדשים. אם אכן ההצעה שקיבל מההתאחדות האנגלית נכונה והוא מועמד להחליף את פאביו קאפלו, עשויה משרה זו להוות בהחלט אתגר מעניין עבורו. בהתחשב בעובדה שקאפלו נחשב בשעתו למנג'ר בעל המשכורת הגבוהה ביותר (קיבל 9 מיליון אירו בעונה) הרי שגם מהבחינה הכספית הוא לא ייצא מקופח.
סיבה נוספת לעזיבה על פי ה"אל מונדו דפורטיבו" היא שברצלונה החליטה להיפרד ממספר שחקנים וגווארדיולה אינו מעוניין להיות האיש שיבשר להם על כך. העיתון דיווח גם שחאבייר מסצ'ראנו השתולל בחדר ההלבשה אחרי ההדחה מליגת האלופות, מכיוון שחש מתוסכל בגלל שהיה לו חלק בשער הראשון שספגה בארסה ב-2:2 עם צ'לסי.
פפ גווארדיולה מועמד לאמן את צ'לסי בעונה הבאה. העיתון הספרדי "אס" דיווח כי המאמן שעוזב את ברצלונה נפגש ב-29 בפברואר עם הבעלים של הבלוז, רומן אברמוביץ'. באותו יום התקיימו משחקי ידידות של הנבחרות והקבוצות לא היו בפעילות. גווארדיולה ניצל זאת על מנת לטוס ללונדון ולהיפגש עם אברמוביץ'. השניים טרם הגיעו לסיכום.
מנג'ר ארסנל, ארסן ונגר, אמר במסיבת עיתונאים לגבי עזיבתו של גווארדיולה: "ההחלטה של גווארדיולה הפתיעה אותי, לדעתי זה לא הרגע הנכון ביותר לקבל החלטה כזו אחרי הפסד תואר. יכול להיות שהוא היה צריך לחשוב טוב יותר בטרם הודיע".
קשר ברצלונה, צ'אבי הרננדס, סובל ממתיחה בשריר ברגלו השמאלית וייעדר לפחות שבועיים. הוא צפוי להחמיץ את ארבעת המשחקים שנותרו לבארסה בליגה הספרדית, שהראשון בינהם יהיה ביום ראשון מול ראיו וייקאנו. במועדון מקווים שצ'אבי יהיה כשיר למשחק הגמר בגביע המלך מול אתלטיק בילבאו שאמור להתקיים ב-25 במאי. על פי הדיווחים, צ'אבי שיחק פצוע מול צ'לסי בשל חשיבות המשחק ומצבו החמיר.